विश्वको उत्कृष्ट फुटबल खेलाडीको रुपमा परिचित क्रिष्टियानो रोनाल्डोको परिचय विस्तारै होटल व्यवासायीको रुपमा पनि बन्दै गएको छ । फ्रान्समा भएको युरोकपमा पोर्चुगललाई उपाधि दिलाउन महत्वपूर्ण भूमिक खेलेका कप्तान रोनाल्डोले पेस्टाना होटल समूहसँगको सहकार्यमा चार वटा नयाँ होटलमा लगानी गरेका हुन् ।
रोनाल्डोले पेस्टानासँगको सहकार्यमा आफ्नो जन्म स्थान पोर्चुगलको मदेइरामा बुटिक होटल खोलेका हुन् । मदेइराको होटल रोनाल्डोले शुक्रबार उत्घाटन गरे । उनका बाँकी तीन होटलको पनि चाँडै नै उत्घाटन हुनेछ ।
मदेइरामा खोलिएको होटलमा ४९ वटा कोठा छन् । त्यसमा २५ वटा सिआर सेभेन टाइप र २३ वटा सुपेरिअर सिआर सेभेन तथा एउटा थप कोठा छन् । आफ्नो जन्मस्थानमा पेस्टाना सिआर सेभेन होटल खुलेकोमा खुसी लागेको रोनाल्डोले बताए ।
मदेइरामा होटल खुलेका रोनाल्डोले पेस्टाना समूहको सहकार्यमा लिस्बोन, स्पेनको मड्रिड र अमेरिकाको न्युयोर्कमा पनि होटल खोल्ने तयारी छ ।